| **Robertas Maknamaraangl. *Robert Strange McNamara***  |
| --- |
| 8-asis JAV gynybos sekretorius |
|  |
| Robert McNamara |
| Gimė | 1916 m. birželio 9 d.Jungtinės Amerikos Valstijos San Fransiskas, Kalifornija, JAV |
| Mirė | 2009 m. liepos 6 d. (93 metai)Vašingtonas, Kolumbijos apygarda, JAV |
| Sutuoktinis (-ė) | Margaret McNamara, Diana Masieri Byfield |
| 8-asis JAV gynybos sekretorius |
| Ėjo pareigas | 1961 m. sausio 21 d. – 1968 m. vasario 29 d. |
| Ankstesnis | Thomas Gates |
| Vėlesnis | Clark Clifford |
|  |
|  **Vikiteka** | Robert McNamara |
| Parašas |
|  |

**Robertas Streindžas Maknamara** (angl. *Robert Strange McNamara*, 1916 m. birželio 9 d. San Fransiske – 2009 m. liepos 6 d. Vašingtone) – Jungtinių Amerikos Valstijų verslininkas, valstybės veikėjas, aštuntasis gynybos sekretorius, penktasis Pasaulio banko prezidentas.

Biografija
----------

Gimė San Fransiske airių kilmės parduotuvės vadybininko šeimoje. 1933 m. baigė Pidmonto vidurinę mokyklą. 1937 m. baigė ekonomikos bakalauro studijas Kalifornijos universitete Berklyje. 1939 m. Harvardo verslo mokykloje baigė magistro studijas. Po jų metus dirbo PriceWaterhouse kompanijoje. 1940 m. rugpjūtį pradėjo dėstyti Harvardo verslo mokykloje.
Nuo 1943 m. pradžios kapitono pareigose tarnavo JAV karinių oro pajėgų Statistikos kontrolės biure. Šiose pareigose analizavo JAV sunkiųjų bombonešių B-29 Superfortress veiksmų efektyvumą Antrajame pasauliniame kare, sukūrė statistinius jų valdymo blokus. 1946 m. būdamas pulkininku leitenantu, tarnybą baigė. Nuo 1946 m. dirbo Ford kompanijoje. 1960 m. lapkričio 9 d. tapo kompanijos prezidentu.

1961 m. sausio 21 d. pradėjo dirbti JAV gynybos sekretoriumi naujai išrinkto JAV prezidento Dž. F. Kenedžio sudarytoje vyriausybėje. 1962 m. spalį vykusios Karibų krizės metu palaikė Kubos jūrų blokados, o ne salos bombardavimo veiksmus. Gynybos sekretoriaus pareigose siekė sustiprinti JAV gynybinius pajėgumus. 1964 m. rugpjūtį, po Tonkino įlankos incidento, R. Maknamara palaikė didesnį Jungtinių Valstijų įsitraukimą į Vietnamo karo veiksmus. Laikomas pagrindiniu Vietnamo karo architektu. 1967 m. lapkritį pateikė JAV prezidentui L. Džonsonui memorandumą, kuriame siūlė daugiau nedidinti JAV pajėgų, dislokuotų Vietname skaičiaus, baigti Šiaurės Vietnamo bombardavimus ir didžiąją karo naštą su Šiaurės Vietnamu perkelti Pietų Vietnamo pajėgoms. Prezidentui memorandumą atmetus, 1968 m. vasario 29 d. atsistatydino iš pareigų.

Nuo 1968 m. balandžio iki 1981 m. birželio vadovavo Pasaulio bankui. Šiose pareigose siekė daugiau finansuoti socialinius projektus, pateikė Pasaulio banko finansuojamų projektų naujų efektyvumo vertinimo metodų.

1982 m. siūlė, kad JAV įsipareigotų pirmoji nenaudoti branduolinio ginklo Europoje. Parašė 10 knygų, 1995 m. – atsiminimus. Mirė 2009 m. liepos 6 d. Palaidotas Arlingtono nacionalinėse kapinėse.

Šaltiniai
---------

1. ↑  nytimes.com: Robert S. McNamara, Architect of a Futile War, Dies at 93
2. ↑  *McNamara Robert Strange (Robertas Streindžas Maknamara)*. Visuotinė lietuvių enciklopedija, T. XIV (Magdalena-México). – Vilnius: Mokslo ir enciklopedijų leidybos institutas, 2008. 535 psl.
3. ↑    Robert S. McNamara. Biography


| Politinis postas |
| --- |
| Prieš tai:**Thomas Gates** | **JAV gynybos sekretorius**1961 – 1968 | Po to:**Clark Clifford** |